Neef kry twee keer lewenslank vir moord op studentJesse Hess (Foto: Facebook) Die teologiestudent Jesse Hess se neef is Dinsdag in die hooggeregshof in Kaapstad gevonnis vir die dubbelmoord op Hess en haar oupa. Die neef, David van Boven, is tot twee keer lewenslange tronkstraf gevonnis terwyl sy medepligtige, Tasliem Ambrose, tot 12 jaar gevonnis is vir sy aandeel in die rooftogte tydens die moorde. Ambrose is egter vrygespreek op aanklag van moord. Van Boven is in Mei skuldig bevind op aanklag van moord, seksuele aanranding, bedrog en twee aanklagte van roof met verswarende omstandighede. Ambrose is skuldig bevind op twee aanklagte van roof met verswarende omstandighede. Ndakhe Gwala, polisiewoordvoerder, sê Van Boven is tot twee keer lewenslange tronkstraf gevonnis op twee aanklagte van moord, 40 jaar vir twee aanklagte van roof, agt jaar op aanklag van seksuele aanranding en drie jaar op aanklag van bedrog. “Tydens die verhoor het die twee teen mekaar gedraai en die grusame besonderhede onthul van wat op die dag van die misdaad gebeur het,” sê Gwala. Hess, ’n 19-jarige student aan die Universiteit van Wes-Kaapland, en haar 85-jarige oupa, Chris Lategan, se liggame is in Augustus 2019 in hul woonstel in Parow ontdek. Lategan se liggaam is in die badkamer aangetref waar hy vasgebind was. Hess se liggaam is op haar bed aangetref. Sy is verkrag. Twee televisiestelle, ’n selfoon en skootrekenaar is gebuit. Gwala sê ’n intensiewe ondersoek deur die polisie het aan die lig gebring dat Van Boven die moorde gepleeg het en dat Ambrose aan die rooftog by die slagoffers se huis deelgeneem het.